sodba III U 355/2010
Datum: 2010-09-17T02:00:00.000+02:00
ecli: ECLI:SI:UPRS:2010:III.U.355.2010
sodisce: Upravno sodišče
oddelek: Upravni oddelek
podrocje: BREZPLAČNA PRAVNA POMOČ
institut: brezplačna pravna pomoč - pogoji za dodelitev brezplačne pravne pomoči - finančni položaj prosilca - izredna brezplačna pravna pomoč

## Jedro

Finančni položaj prosilca se v postopku dodelitve brezplačne pravne pomoči ne ugotavlja, če prosilec na podlagi odločbe pristojnega organa prejema denarno socialno pomoč po določbah zakona, ki ureja socialno varstvene dajatve.

## Izrek

Tožbi se ugodi, sklep Okrožnega sodišča v Kopru, opr. št. Bpp 479/2010 z dne 3. 9. 2010 se odpravi in se zadeva vrne Okrožnemu sodišču v Kopru v ponoven postopek.

## Obrazložitev

Z izpodbijanim sklepom je Okrožno sodišče v Kopru zavrglo prošnjo tožeče stranke za dodelitev brezplačne pravne pomoči z dne 2. 7. 2010. V obrazložitvi izpodbijanega sklepa je navedeno, da tožeča stranka k prošnji ni priložila vseh potrebnih dokazil in ni navedla vseh potrebnih podatkov, ki jih določa 32. člen Zakona o brezplačni pravni pomoči (Uradni list RS, št. 96/04, uradno prečiščeno besedilo in 23/08, v nadaljnjem besedilu ZBPP), da bi se prošnja lahko obravnavala. Tožečo stranko je dne 6. 7. 2010 pozvala, naj pomanjkljivo prošnjo dopolni v 8-dnevnem roku tako, da izpolni obrazce za vse njene družinske člane. Ker do dneva izdaje izpodbijanega sklepa tožeča stranka prošnje ni dopolnila je njeno prošnjo za dodelitev brezplačne pravne pomoči zavrgla.

Tožeča stranka v tožbi navaja, da je glede na njeno premoženjsko stanje upravičena do brezplačne pravne pomoči. Prosi, da se njeni prošnji čimprej ugodi, saj bi želela sprožiti postopek za dodelitev otrok in preživnine, kot je že navedla v prejšnjih vlogah.

Tožena stranka je sodišču posredovala upravne spise, odgovora na tožbo pa ni podala.

Tožba je utemeljena.

V obravnavani zadevi je, kot izhaja iz upravnega spisa, tožeča stranka zaprosila za izredno brezplačno pravno pomoč zaradi sprožitve pravdnega postopka, zaradi dodelitve mladoletnih otrok v vzgojo in varstvo, stikov in preživljanja v obliki pravnega svetovanja in zastopanja v postopku pred sodišči na prvi in drugi stopnji. Prošnjo je podala na predpisanem obrazcu, ki ga je tudi podpisala. K prošnji je priložila odločbo Centra za socialno delo Postojna z dne 19. 5. 2010 iz katere izhaja, da sta tožeča stranka in njen sin upravičena do denarne socialne pomoči v 327,31 EUR mesečno za čas od 1. 6. 2010 do 30. 11. 2010. Po določbi 1. odstavka 20. člena ZBPP, se premoženjsko stanje prosilca ugotavlja na podlagi pisne izjave prosilca in njegovih družinskih članov (čl. 12/1 ZBPP). Finančni položaj prosilca pa se v postopku dodelitve brezplačne pravne pomoči ne ugotavlja, če prosilec na podlagi odločbe pristojnega organa prejema denarno socialno pomoč po določbah zakona, ki ureja socialno varstvene dajatve (izredna brezplačna pravna pomoč čl. 12/2 ZBPP). Ker je tožeča stranka k vlogi za dodelitev brezplačne pravne pomoči, priložila odločbo Centra za socialno delo Postojna, po kateri je upravičena do denarne socialne pomoči za čas od 1. 6. 2010 do 30. 11. 2010, je bilo ugotavljanje finančnega položaja tožeče stranke kot prosilke za dodelitev brezplačne pravne pomoči, nepotrebno. Zaradi povedanega bi morala služba za brezplačno pravno pomoč, o upravičenosti vloge tožeče stranke odločati po vsebini.

Glede na to, da je sodišče ugotovilo, da je tožena stranka napačno uporabila materialno pravo je tožbi tožeče stranke ugodilo in izpodbijano odločbo odpravilo na podlagi določb 4. točke 1. odstavka 64. člena Zakona o upravnem sporu (Uradni list RS, št. 105/06 in 62/10 – ZUS-1) in zadevo vrnilo toženi stranki v ponoven postopek.